CELEX: 
Language: el
Date: 2018-11-16 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΟΔΗΓΙΑ (EE) …/… ΤΗΣ ΕΠΙΤΡΟΠΗΣ για την τροποποίηση, προς τον σκοπό της προσαρμογής στην επιστημονική και τεχνική πρόοδο, του παραρτήματος III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου όσον αφορά μια εξαίρεση για τη χρήση μολύβδου σε διηλεκτρικό κεραμικό ορισμένων πυκνωτών

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η παρούσα κατ’ εξουσιοδότηση οδηγία της Επιτροπής τροποποιεί, για τον σκοπό της προσαρμογής στην τεχνική πρόοδο, το παράρτημα ΙΙΙ της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου, για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό (αναδιατύπωση)
                  1
                (RoHS 2), όσον αφορά μια εξαίρεση για ειδικές εφαρμογές που περιέχουν μόλυβδο.
            
            
               Η οδηγία RoHS 2 υποβάλλει σε περιορισμούς τη χρήση ορισμένων επικίνδυνων ουσιών σε ηλεκτρικό και ηλεκτρονικό εξοπλισμό, όπως προβλέπεται στο άρθρο 4 αυτής. Η εν λόγω πράξη άρχισε να ισχύει στις 21 Ιουλίου 2011.
            
            
               Οι ουσίες που υπόκεινται σε περιορισμό παρατίθενται στο παράρτημα II της οδηγίας RoHS 2. Ενώ οι περιορισμοί του μολύβδου, του υδραργύρου, του καδμίου, του εξασθενούς χρωμίου, των πολυβρωμοδιφαινυλίων και των πολυβρωμοδιφαινυλαιθέρων είναι ήδη σε ισχύ, οι περιορισμοί του φθαλικού δις-(2-αιθυλεξυλίου) (DEHP), του φθαλικού βενζυλίου βουτυλίου (BBP), του φθαλικού διβουτυλίου (DBP) και του φθαλικού διισοβουτυλίου (DIBP) θα αρχίσουν να ισχύουν από την 22α Ιουλίου 2019 ή μεταγενέστερα. Τα παραρτήματα III και IV της RoHS 2 παραθέτουν τα υλικά και τα κατασκευαστικά στοιχεία ηλεκτρικού και ηλεκτρονικού εξοπλισμού (ΗΗΕ) για ειδικές εφαρμογές οι οποίες εξαιρούνται από τον περιορισμό χρήσης ουσιών του άρθρου 4 παράγραφος 1 της RoHS 2.
            
            
               Το άρθρο 5 περιέχει διατάξεις για την προσαρμογή των παραρτημάτων III και IV στην επιστημονική και τεχνική πρόοδο (προσθήκη, ανανέωση,  τροποποιήσεις και ανάκληση εξαιρέσεων). Σύμφωνα με το άρθρο 5 παράγραφος 1 στοιχείο α), στα παραρτήματα III και IV προστίθενται εξαιρέσεις μόνο εφόσον η σχετική προσθήκη δεν αποδυναμώνει την προστασία του περιβάλλοντος και της υγείας που παρέχεται από τον κανονισμό (ΕΚ) αριθ. 1907/2006
                  2
                και εφόσον συντρέχει μια από τις ακόλουθες προϋποθέσεις: η εξάλειψη ή υποκατάστασή τους με αλλαγές στον σχεδιασμό ή με υλικά και κατασκευαστικά στοιχεία που δεν απαιτούν τη χρησιμοποίηση υλικών ή ουσιών που αναφέρονται στο παράρτημα II είναι επιστημονικώς ή τεχνικώς ανέφικτη· δεν διασφαλίζεται η αξιοπιστία των υποκαταστάτων· ή οι συνολικές αρνητικές επιπτώσεις της υποκατάστασης για το περιβάλλον, την υγεία και την ασφάλεια των καταναλωτών ενδέχεται να είναι σημαντικότερες από τα συνολικά οφέλη της για το περιβάλλον, την υγεία και την ασφάλεια των καταναλωτών.
            
            
               Επιπροσθέτως, το άρθρο 5 παράγραφος 1 προβλέπει ότι η Ευρωπαϊκή Επιτροπή (η «Επιτροπή») εντάσσει στους καταλόγους των παραρτημάτων III και ΙV υλικά και κατασκευαστικά στοιχεία ΗΗΕ για ειδικές εφαρμογές μέσω κατ’ εξουσιοδότηση πράξεων σύμφωνα με το άρθρο 20. Το άρθρο 5 παράγραφος 3 και το παράρτημα V καθορίζουν τη διαδικασία υποβολής αιτήσεων για χορήγηση, ανανέωση ή ανάκληση εξαίρεσης.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Από τη δημοσίευση της οδηγίας RoHS 2, η Επιτροπή έχει λάβει πολλά
                  3
                αιτήματα από οικονομικούς φορείς, σύμφωνα με τις διατάξεις του άρθρου 5 παράγραφος 3 και του παραρτήματος V, τόσο για τη χορήγηση νέων εξαιρέσεων όσο και για την ανανέωση υφιστάμενων εξαιρέσεων.
            
            
               Η ισχύουσα εξαίρεση 7(γ)-II στο παράρτημα ΙΙΙ επιτρέπει τη χρήση μολύβδου σε διηλεκτρικό κεραμικό πυκνωτών για ονομαστική τάση 125 V εναλλασσόμενου ρεύματος ή 250 V συνεχούς ρεύματος ή υψηλότερη. Τον Ιανουάριο του 2015 η Επιτροπή έλαβε δύο αιτήσεις για ανανέωση της εν λόγω εξαίρεσης. Μολονότι η προβλεπόμενη ημερομηνία λήξης της ισχύος της εξαίρεσης 7(γ)-IΙ ήταν η 21η Ιουλίου 2016 για τις κατηγορίες 1 έως 7 και την κατηγορία 10
                  4
               , ωστόσο, σύμφωνα με τις απαιτήσεις της οδηγίας RoHS (άρθρο 5 παράγραφος 5 δεύτερο εδάφιο), η εξαίρεση εξακολουθεί να ισχύει μέχρις ότου η Επιτροπή λάβει απόφαση για την αίτηση ανανέωσης.
            
            
               Η Επιτροπή, για να αξιολογήσει την αίτηση εξαίρεσης, εκπόνησε μελέτη που αποσκοπούσε στη διενέργεια της απαιτούμενης τεχνικής και επιστημονικής αξιολόγησης και περιλάμβανε διαδικτυακή ανοιχτή διαβούλευση
                  5
                διάρκειας οκτώ εβδομάδων με τα ενδιαφερόμενα μέρη σχετικά με την αίτηση. Στη διαβούλευση με τα ενδιαφερόμενα μέρη υποβλήθηκε μία απάντηση. 
            
            
               Η τελική έκθεση που περιέχει την αξιολόγηση της αίτησης έχει δημοσιευτεί
                  6
               · τα ενδιαφερόμενα μέρη ενημερώθηκαν σχετικά.
            
            
               Στη συνέχεια, η Επιτροπή ζήτησε εγγράφως τη γνώμη της ομάδας εμπειρογνωμόνων των κρατών μελών για τις κατ’ εξουσιοδότηση πράξεις που εκδίδονται βάσει της οδηγίας RoHS 2, όπως συμφωνήθηκε κατά τη διάρκεια προηγούμενης συνεδρίασης
                  7
               . Οι εμπειρογνώμονες συμφώνησαν με το σχέδιο που υπέβαλε η Επιτροπή, με τη μεγάλη πλειοψηφία να απέχει από την ψηφοφορία. Σύμφωνα με τις κατευθυντήριες γραμμές για τη βελτίωση της νομοθεσίας, το σχέδιο κατ’ εξουσιοδότηση οδηγίας δημοσιεύθηκε στη διαδικτυακή πύλη για τη βελτίωση της νομοθεσίας για τέσσερις εβδομάδες, προς σχολιασμό από το κοινό. Υποβλήθηκαν τρία σχόλια, όλα σε υποστήριξη του σχεδίου κατ’ εξουσιοδότηση οδηγίας. Όλες οι ενέργειες που απαιτούνται για εξαιρέσεις από τον περιορισμό χρήσης ουσιών σύμφωνα με το άρθρο 5 παράγραφοι 3 έως 7 έχουν πραγματοποιηθεί
                  8
               . Το Συμβούλιο και το Ευρωπαϊκό Κοινοβούλιο ενημερώθηκαν σχετικά με όλες τις δραστηριότητες.
            
            
               Η τελική έκθεση επισήμανε ιδίως τις ακόλουθες τεχνικές πληροφορίες και αξιολόγηση:
            
            
               ·Οι αυτοτελείς κεραμικοί πυκνωτές για ονομαστική τάση 125 V εναλλασσόμενου ρεύματος ή 250 V συνεχούς ρεύματος ή υψηλότερη έχουν την ικανότητα αποθήκευσης και αποδέσμευσης ηλεκτρικών φορτίων (ηλεκτροστατική χωρητικότητα) και ενσωματώνονται σε κυκλώματα υψηλής τάσης σε ευρεία ποικιλία ειδών ηλεκτρικού και ηλεκτρονικού εξοπλισμού. Χρησιμοποιούνται σε όλους τους τύπους αγορών και εφαρμογών, για παράδειγμα σε συστήματα δημόσιων υποδομών, σε βιομηχανικούς αυτοματισμούς, στην έρευνα πετρελαίου και ορυκτών, στη μετατροπή ισχύος, σε τροφοδοτικά υψηλής ισχύος, στις τηλεπικοινωνίες και σε ιατροτεχνολογικά προϊόντα.
            
            
               ·Η λειτουργία του μολύβδου στο διηλεκτρικό κεραμικό συνίσταται στην επίτευξη: υψηλής διηλεκτρικής σταθεράς σε υψηλή τάση λειτουργίας· μεγάλης ικανότητας αποθήκευσης ενέργειας (και σε υψηλές θερμοκρασίες)· χαμηλής διαρροής σε υψηλή τάση και υψηλές θερμοκρασίες· και χαμηλών απωλειών σε υψηλή ένταση, υψηλή συχνότητα και υψηλές θερμοκρασίες. Επί του παρόντος, η υποκατάσταση ή η εξάλειψη του μολύβδου εξακολουθεί να είναι επιστημονικά και τεχνικά ανέφικτη για ορισμένες εφαρμογές. Φαίνεται ότι εναλλακτικές λύσεις μπορούν να εφαρμοστούν μόνο σε ορισμένες περιπτώσεις.
            
            
               Τα αποτελέσματα της αξιολόγησης για τις κατηγορίες 1 έως 7 και την κατηγορία 10 δείχνουν ότι η αίτηση εξαίρεσης σχετικά με την καταχώριση 7(γ)-ΙΙ του παραρτήματος ΙΙΙ πληροί τουλάχιστον ένα από τα σχετικά κριτήρια που καθορίζονται στο άρθρο 5 παράγραφος 1 στοιχείο α). Δεδομένου ότι για ορισμένες από τις σχετικές εφαρμογές δεν υπάρχουν σήμερα αξιόπιστες εναλλακτικές λύσεις ούτε είναι πιθανό να κυκλοφορήσουν στην αγορά στο άμεσο μέλλον, η ανανέωση της εξαίρεσης με περίοδο ισχύος έως την 21η Ιουλίου 2021 είναι δικαιολογημένη· δεδομένου ότι δεν υφίστανται ακόμη αξιόπιστα υποκατάστατα, δεν πρέπει να αναμένονται αρνητικές κοινωνικοοικονομικές επιπτώσεις από υποκατάσταση για την εν λόγω περίοδο. Η χορηγούμενη περίοδος ισχύος δεν αναμένεται να έχει αρνητικές επιπτώσεις στην καινοτομία. Για να αποφευχθεί η αλληλεπικάλυψη των πεδίων εφαρμογής των εξαιρέσεων εντός του παραρτήματος ΙΙΙ, η προτεινόμενη διατύπωση καθιστά σαφές ότι οι εφαρμογές που καλύπτονται από την εξαίρεση 7(γ)-I και την εξαίρεση 7(γ)-IV αποκλείονται από την εξαίρεση 7(γ)-ΙΙ.
            
            
               Για τις άλλες κατηγορίες προϊόντων πλην των κατηγοριών 1 έως 7 και της κατηγορίας 10, η υφιστάμενη εξαίρεση παραμένει ως έχει σύμφωνα με τις περιόδους ισχύος που ορίζονται στο άρθρο 5 παράγραφος 2. Η εν λόγω εξαίρεση δεν αποδυναμώνει την προστασία του περιβάλλοντος και της υγείας που παρέχεται από τον κανονισμό (ΕΚ) αριθ. 1907/2006 (REACH), σύμφωνα με το άρθρο 5 της οδηγίας 2011/65/ΕΕ.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
         
         
            
               Η κατ’ εξουσιοδότηση οδηγία προβλέπει εξαίρεση από τους περιορισμούς του άρθρου 4 παράγραφος 1 για τη χρήση μολύβδου σε ειδικές εφαρμογές, η οποία θα καταχωριστεί στο παράρτημα III της οδηγίας 2011/65/EΕ.
            
            
               Η πράξη είναι κατ’ εξουσιοδότηση οδηγία, όπως ορίζει η οδηγία 2011/65/ΕΕ, και, ειδικότερα, πληροί τις απαιτήσεις του άρθρου 5 παράγραφος 1 στοιχείο α).
            
            
               Σκοπός της κατ’ εξουσιοδότηση οδηγίας είναι η συμβολή στην προστασία της ανθρώπινης υγείας και του περιβάλλοντος και η προσέγγιση των διατάξεων για τη λειτουργία της εσωτερικής αγοράς στον τομέα του ηλεκτρικού και ηλεκτρονικού εξοπλισμού, επιτρέποντας τη χρήση κατά τα άλλα απαγορευμένων ουσιών για ειδικές εφαρμογές, σύμφωνα με τις διατάξεις και υπό τους όρους της οδηγίας RoHS 2 και με τη διαδικασία που αυτή προβλέπει για την προσαρμογή των παραρτημάτων III και IV στην επιστημονική και τεχνική πρόοδο.
            
            
               Σύμφωνα με την αρχή της αναλογικότητας, το μέτρο δεν υπερβαίνει τα αναγκαία για την επίτευξη του στόχου του.
            
            
               Η πρόταση δεν έχει επιπτώσεις στον προϋπολογισμό της ΕΕ.
            
            
            
               ΚΑΤ’ ΕΞΟΥΣΙΟΔΟΤΗΣΗ ΟΔΗΓΙΑ (EE) …/… ΤΗΣ ΕΠΙΤΡΟΠΗΣ
            
            
               της 16.11.2018
            
            
               για την τροποποίηση, προς τον σκοπό της προσαρμογής στην επιστημονική και τεχνική πρόοδο, του παραρτήματος III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου όσον αφορά μια εξαίρεση για τη χρήση μολύβδου σε διηλεκτρικό κεραμικό ορισμένων πυκνωτών
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την οδηγία 2011/65/ΕΕ του Ευρωπαϊκού Κοινοβουλίου και του Συμβουλίου, της 8ης Ιουνίου 2011, για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό
                  9
               , και ιδίως το άρθρο 5 παράγραφος 1 στοιχείο α),
            
            
               Εκτιμώντας τα ακόλουθα:
            
            
               (1)
                     Η οδηγία 2011/65/ΕΕ επιβάλλει στα κράτη μέλη την υποχρέωση να διασφαλίζουν ότι ο ηλεκτρικός και ηλεκτρονικός εξοπλισμός που διατίθεται στην αγορά δεν περιέχει ορισμένες επικίνδυνες ουσίες που παρατίθενται στο παράρτημα ΙΙ της εν λόγω οδηγίας. Η απαίτηση αυτή δεν ισχύει για τις εφαρμογές που παρατίθενται στο παράρτημα III της οδηγίας 2011/65/ΕΕ.
            
            
               (2)
                     Οι διάφορες κατηγορίες ηλεκτρικού και ηλεκτρονικού εξοπλισμού στις οποίες εφαρμόζεται η οδηγία 2011/65/ΕΕ (κατηγορίες 1 έως 11) παρατίθενται στο παράρτημα I της εν λόγω οδηγίας.
            
            
               (3)
                     Ο μόλυβδος είναι ουσία υποκείμενη σε περιορισμό και περιλαμβάνεται στο παράρτημα II της οδηγίας 2011/65/ΕΕ. Ωστόσο, η χρήση μολύβδου σε διηλεκτρικό κεραμικό πυκνωτών για ονομαστική τάση 125 V εναλλασσόμενου ρεύματος ή 250 V συνεχούς ρεύματος ή υψηλότερη εξαιρείται από τον περιορισμό και περιλαμβάνεται επί του παρόντος στην καταχώριση 7(γ)-ΙΙ του παραρτήματος III της εν λόγω οδηγίας. Η εν λόγω εξαίρεση έληγε, για τις κατηγορίες 1 έως 7 και την κατηγορία 10, στις 21 Ιουλίου 2016. 
            
            
               (4)
                     Η Επιτροπή έλαβε αίτηση για ανανέωση της εξαίρεσης αυτής πριν από την 21η Ιανουαρίου 2015, σύμφωνα με το άρθρο 5 παράγραφος 5 της οδηγίας 2011/65/ΕΕ. Η εξαίρεση παραμένει σε ισχύ μέχρι να ληφθεί απόφαση σχετικά με την εν λόγω αίτηση.
            
            
               (5)
                     Οι αυτοτελείς κεραμικοί πυκνωτές για ονομαστική τάση 125 V εναλλασσόμενου ρεύματος ή 250 V συνεχούς ρεύματος ή υψηλότερη έχουν την ικανότητα αποθήκευσης και αποδέσμευσης ηλεκτρικών φορτίων (ηλεκτροστατική χωρητικότητα) και ενσωματώνονται σε κυκλώματα υψηλής τάσης σε ευρεία ποικιλία ειδών ηλεκτρικού και ηλεκτρονικού εξοπλισμού. Χρησιμοποιούνται σε όλους τους τύπους αγορών και εφαρμογών, για παράδειγμα σε συστήματα κοινωνικών υποδομών, σε βιομηχανικούς αυτοματισμούς, στην έρευνα πετρελαίου και ορυκτών, στη μετατροπή ισχύος, σε τροφοδοτικά υψηλής ισχύος, στις τηλεπικοινωνίες και σε ιατροτεχνολογικά προϊόντα.
            
            
               (6)
                     Η λειτουργία του μολύβδου στο διηλεκτρικό κεραμικό συνίσταται στην επίτευξη υψηλής διηλεκτρικής σταθεράς σε υψηλή τάση λειτουργίας, μεγάλης ικανότητας αποθήκευσης ενέργειας (και σε υψηλές θερμοκρασίες), χαμηλής διαρροής σε υψηλή τάση και υψηλές θερμοκρασίες και χαμηλών απωλειών σε υψηλή ένταση, υψηλή συχνότητα και υψηλές θερμοκρασίες. 
            
         
         
            
               (7)
                     Η υποκατάσταση ή η εξάλειψη του μολύβδου εξακολουθεί να είναι επιστημονικά και τεχνικά ανέφικτη για ορισμένους κεραμικούς πυκνωτές λόγω της έλλειψης αξιόπιστων υποκαταστάτων. Η εξαίρεση δεν αποδυναμώνει την προστασία του περιβάλλοντος και της υγείας που παρέχεται από τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου
                  10
               . Συνεπώς, η εξαίρεση για τη χρήση μολύβδου σε διηλεκτρικό κεραμικό πυκνωτών για ονομαστική τάση 125 V εναλλασσόμενου ρεύματος ή 250 V συνεχούς ρεύματος ή υψηλότερη θα πρέπει να ανανεωθεί. Για λόγους σαφήνειας, θα πρέπει να προστεθεί στο παράρτημα III της οδηγίας 2011/65/ΕΕ ότι οι εφαρμογές που καλύπτονται από τις καταχωρίσεις 7(γ)-I και 7(γ)-IV αποκλείονται από την καταχώριση 7(γ)-II.
            
            
               (8)
                     Δεδομένου ότι, για τις σχετικές εφαρμογές, δεν υπάρχουν ακόμη αξιόπιστες εναλλακτικές λύσεις στην αγορά, η εξαίρεση για τις κατηγορίες 1 έως 7 και την κατηγορία 10 θα πρέπει να ανανεωθεί για μέγιστη διάρκεια πέντε ετών, έως τις 21 Ιουλίου 2021. Υπό το πρίσμα των αποτελεσμάτων των εν εξελίξει προσπαθειών για την εξεύρεση αξιόπιστου υποκαταστάτου, η διάρκεια ισχύος της εξαίρεσης δεν είναι πιθανό να έχει δυσμενείς επιπτώσεις στην καινοτομία. 
            
            
               (9)
                     Για τις άλλες κατηγορίες πλην των κατηγοριών 1 έως 7 και της κατηγορίας 10, η υφιστάμενη εξαίρεση παραμένει σε ισχύ σύμφωνα με τις περιόδους ισχύος που ορίζονται στο άρθρο 5 παράγραφος 2 δεύτερο εδάφιο της οδηγίας 2011/65/ΕΕ. Για λόγους σαφήνειας, οι ημερομηνίες λήξης θα πρέπει να προστεθούν στο παράρτημα III της εν λόγω οδηγίας.
            
            
               (10)
                     Επομένως, η οδηγία 2011/65/ΕΕ θα πρέπει να τροποποιηθεί αναλόγως, 
            
            
            
               ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
            
            
               Άρθρο 1
            
            
               Το παράρτημα III της οδηγίας 2011/65/ΕΕ τροποποιείται σύμφωνα με το παράρτημα της παρούσας οδηγίας.
            
            
               Άρθρο 2
            
            
               1.Τα κράτη μέλη θεσπίζουν και δημοσιεύουν, το αργότερο [την τελευταία ημέρα του 12ου μήνα μετά την ημερομηνία έναρξης ισχύος της παρούσας οδηγίας] τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων.
            
            
               Εφαρμόζουν τις διατάξεις αυτές από [την τελευταία ημέρα του 12ου μήνα μετά την ημερομηνία έναρξης ισχύος της παρούσας οδηγίας + 1 ημέρα].
            
            
               Οι διατάξεις αυτές, όταν θεσπίζονται από τα κράτη μέλη, περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
            
            
               2.Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
            
            
               Άρθρο 3
            
            
               Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
            
               Άρθρο 4
            
            
               Η παρούσα οδηγία απευθύνεται στα κράτη μέλη.
            
            
               Βρυξέλλες, 16.11.2018
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        ΕΕ L 174 της 1.7.2011, σ. 88.
               
               
                  
                     (2)
                  
                        ΕΕ L 396 της 30.12.2006, σ. 1.
               
               
                  
                     (3)
                  
                        Ο σχετικός κατάλογος είναι διαθέσιμος στη διεύθυνση: 
                  http://ec.europa.eu/environment/waste/rohs_eee/adaptation_en.htm
               
               
                  
                     (4)
                  
                        Ειδικότερα, οι κατηγορίες αυτές είναι οι εξής: 1. Μεγάλες οικιακές συσκευές· 2. Μικρές οικιακές συσκευές· 3. Εξοπλισμός τεχνολογίας πληροφοριών και τηλεπικοινωνιών· 4. Καταναλωτικά είδη· 5. Είδη φωτισμού· 6. Ηλεκτρικά και ηλεκτρονικά εργαλεία· 7. Παιχνίδια και εξοπλισμός αναψυχής και αθλητισμού· 10. Αυτόματοι διανομείς. Οι κατηγορίες ΗΗΕ παρατίθενται στο παράρτημα I της οδηγίας RoHS 2.
               
               
                  
                     (5)
                  
                        
                  Διάρκεια της διαβούλευσης
                  : από τις 21.8.2015 έως τις 16.10.2015.
               
               
                  
                     (6)
                  
                  
                        
                     https://bookshop.europa.eu/en/assistance-to-the-commission-on-technological-socio-economic-and-cost-benefit-assessment-related-to-exemptions-from-the-substance-restrictions-in-electrical-and-electronic-equipment-pbKH0416554/
                      
                  
               
               
                  
                     (7)
                  
                        Οι διαβουλεύσεις πραγματοποιήθηκαν εγγράφως από τις 27 Απριλίου έως τις 18 Μαΐου 2017.
               
               
                  
                     (8)
                  
                        Κατάλογος των απαιτούμενων διοικητικών ενεργειών είναι διαθέσιμος στον 
                  ιστότοπο της Επιτροπής
                  . Ενημέρωση για το στάδιο στο οποίο βρίσκεται η διαδικασία για κάθε σχέδιο κατ’ εξουσιοδότηση πράξης είναι διαθέσιμη στη διοργανικό μητρώο των κατ’ εξουσιοδότηση πράξεων στη διεύθυνση 
                  https://webgate.ec.europa.eu/regdel/#/home
                  .
               
               
                  
                     (9)
                  
                        ΕΕ L 174 της 1.7.2011, σ. 88.
               
               
                  
                     (10)
                  
                        Κανονισμός (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώρηση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων (ΕΕ L 396 της 30.12.2006, σ. 1).
               
            
      
    ---documentbreak--- 
      
         
         
            
               ΠΑΡΑΡΤΗΜΑ
            
            
               Στο παράρτημα III, η καταχώριση 7(γ)-ΙΙ αντικαθίσταται από το ακόλουθο κείμενο:
            
            
                     
                        «7(γ)-IΙ
                     
                  
                  
                     
                        Μόλυβδος σε διηλεκτρικό κεραμικό πυκνωτών για ονομαστική τάση 125 V εναλλασσόμενου ρεύματος ή 250 V συνεχούς ρεύματος ή υψηλότερη
                     
                  
                  
                     
                        Δεν ισχύει για τις εφαρμογές που καλύπτονται από τα σημεία 7(γ)-I και 7(γ)-IV του παρόντος παραρτήματος.
                     
                     
                        Λήγει την:
                     
                     
                        –21η Ιουλίου 2021 για τις κατηγορίες 1-7 και την κατηγορία 10·
                     
                     
                        –21η Ιουλίου 2021 για τις κατηγορίες 8 και 9 εκτός από τα ιατροτεχνολογικά προϊόντα για διάγνωση in-vitro και τα βιομηχανικά όργανα παρακολούθησης και ελέγχου·
                     
                     
                        –21η Ιουλίου 2023 για τα ιατροτεχνολογικά προϊόντα για διάγνωση in vitro της κατηγορίας 8·
                     
                     
                        –21η Ιουλίου 2024 για τα βιομηχανικά όργανα παρακολούθησης και ελέγχου της κατηγορίας 9 και για την κατηγορία 11.»